Alisher Navoiy kino saroyida Janubiy Koreya madaniyat haftaligi ochildi

Alisher Navoiy nomidagi kino saroyida Korean week – 2015 madaniyat haftaligi ochildi. Tadbirda vazirlik va idoralar, diplomatik korpus vakillari, san’atshunoslar va kino ixlosmandlari ishtirok etdi, deb xabar beradi O‘zA.

Koreya Respublikasining O‘zbekistondagi Favqulodda va muxtor elchisi Li Uk Xon O‘zbekiston bilan Janubiy Koreya o‘rtasidagi hamkorlik barcha jabhalar qatori madaniy-gumanitar sohada ham ravnaq topayotgani, bunda ikki davlat rahbarlari uchrashuvlari chog‘ida erishilgan kelishuvlar muhim huquqiy asos bo‘lib xizmat qilayotganini alohida ta’kidladi.
Madaniyat haftaligi Janubiy koreyalik ijodkorlar tomonidan suratga olingan “Miss buvijon” filmi namoyishi bilan boshlandi. Hafta davomida “Arxitekturada yangilik”, “Donmakgolga xush kelibsiz!”, “Mening sevgim, mening qaylig‘im”, “Sinchkov” nomli filmlar namoyish etiladi. Toshkent, Urganch va Nukus shaharlarida qator madaniy tadbirlar, jumladan, koreys kinosi festivali, bolalar va o‘smirlar uchun futbol hamda koreys xalq amaliy san’ati bo‘yicha mahorat darslari, “Janubiy Koreya bilan O‘zbekiston o‘rtasidagi do‘stlik” mavzusida tasviriy san’at tanlovi o‘tkazilishi rejalashtirilgan.